KIRJALLINEN KYSYMYS E-3778/02

esittäjä(t): Patricia McKenna (Verts/ALE) komissiolle

(23. joulukuuta 2002)

Aihe: Droghedan yrityskeskus Irlannissa

Komissio vastasi helmikuussa 2002 edellisen vuoden lokakuussa esittämääni kysymykseen E-3325/01(1). Tämän jälkeen Droghedan yrityskeskus myi kiinteistöt, jotka rakennettiin EU:n tuella (vaikka Irlannin hallitus myöhemmin peruuttikin tuen). Yrityskeskuksella on nykyisin seitsemän yksityistä omistajaa, ja he väittävät etteivät he hyötyneet kaupasta, vaikka nettohyöty on vähintään 2 miljoonaa euroa. Valtio ei ole juurikaan valvonut näiden varojen käyttöä, eikä valvontaa ole suunnitteillakaan. Myyntiä ei ole vastustettu, vaikka sopimuksessa edellytettiin tiukasti ennakkoluvan saamista eikä yrityskeskus sellaista hakenut. Kaikki tämä on tapahtunut, vaikka olen itse muiden mukana saattanut asian yksityiskohtia myöten varapääministerin, valtiovarainministerin ja oikeusministerin tietoon.

Katsooko komissio, että tämä on asianmukainen tapa käyttää paikalliseen kehitykseen tarkoitettuja EU:n avokätisiä tukia? Voiko komissio selittää, miksi OLAF ei ole pyrkinyt tutkimaan kunnolla näitä tapahtumia, vaikka sille on kerrottu asiasta? Voisiko komissio myös selittää, miksi alkuperäisessä vastauksessa ei mainittu varojen peruuttamista ja miksi siinä ei annettu juurikaan tietoja.

Aikooko komissio nyt vaatia OLAF:ia tutkimaan asiaa?

(1) EYVL C 160 E, 4.7.2002, s. 97.

Michel Barnier'n komission puolesta antama vastaus

(30. tammikuuta 2003)

Droghedan yrityskeskusta koskeva hanke käynnistettiin vuonna 1995 toteutettavuustutkimuksella, jonka teki Droghedan yrityskeskuskomiteana tunnettu paikallisryhmä, jonka nimeksi tuli myöhemmin Droghedan yrityskehityskeskus (Drogheda Business Development Centre, DBDC).

Vuosina 1998 ja 1999 hanke sai paikallisen kaupunkialueiden ja maaseudun kehittämisohjelman osana Euroopan aluekehitysrahaston (EAKR) tukea 63 500 euroa ja Interreg II -yhteisöaloitteen osana EAKR:n tukea 158 717 euroa.

Kiinteistöstä ei todellakaan koskaan tullut toimivaa yrityskeskusta erityisesti siitä syystä, että täyden toiminnan aloittaminen olisi aiheuttanut lisäkustannuksia. Tämä seikka todettiin EAKR:n ja koheesiorahaston valvontayksikön tarkastuskertomuksessa, jonka kansalliset viranomaiset laativat yksityiskohtaisista järjestelyistä neuvoston asetuksen (ETY) N:o 4253/88 soveltamiseksi jäsenvaltioiden suorittaman rakennerahastojen yhteisrahoittamien toimien varainhoidon valvonnan osalta 15 päivänä lokakuuta 1997 annetun komission asetuksen (EY) N:o 2064/97(1) mukaisesti.

Tästä syystä yritys-, kauppa- ja työministeriö vapautti yhteisön rahoitusosuuden ja korvasi sen vuonna 2001 pelkästään kansallisella rahoituksella. Tavoitteena oli vapauttaa varat, jotta ne voitaisiin käyttää muualla. Toimella varmistettiin yhteisön taloudellisten etujen suojaaminen. Koska kyseessä eivät enää olleet yhteisön varat, ei Euroopan petostentorjuntaviraston tutkinta ollut tarpeen.

Irlannin toimivaltaiset viranomaiset, jotka vastaavat hankkeesta nyt yksin, ilmoittivat komissiolle, että keskuksen omistajat ja ministeriö, joka hallinnoi rahoitusta Louthin kreivikunnan yrityslautakunnan avustuksella, olivat päässeet sopimukseen siitä, että kiinteistö myydään ja että myynnistä koituva voitto käytetään uuden yrityskeskuksen ostamiseen. Mahdollisesti ylijääneet varat oli tarkoitus lahjoittaa Droghedan kunnanvaltuustolle Droghedan asukkaiden hyväksi käytettäväksi.

Viranomaiset ovat vahvistaneet, että vanha kiinteistö on myyty ja uusi kiinteistö ostettu. Uudessa kiinteistössä toimii nyt yrityskeskus, johon osa vuokralaisista on jo asettunut. Ylijääneisiin varoihin liittynyttä sopimuslauseketta pannaan parhaillaan täytäntöön.

(1) EYVL L 290, 23.10.1997.